Danskerne har udsigt til at skulle stemme om et EU-emne til en folkeafstemning for første gang siden år 2000. Men hvis nogen synes, at diskussion om euroen var kedelig og uengagerende, så bliver deres diskussionslyst nok ikke mere tændt af, at emnet ser ud til at blive patenter.

Årsagen er manglende opbakning fra Dansk Folkeparti og Enhedslisten til et EU-patent og en EU-patentdomstol, og så kan regeringen ikke mønstre det fem sjettedels flertal, der er nødvendigt for at undgå en folkeafstemning om suverænitetsafgivelse til EU.

Og Erhvervs- og vækstminister Anette Vilhelmsen (SF) viger ikke tilbage for en folkeafstemning, der i så fald vil finde sted i vinteren eller foråret 2014.

Liberal Alliance har indtil for nylig ment, at enhver afgivelse af suverænitet principielt bør føre til en folkeafstemning, men partileder Anders Samuelsen (LA) har skiftet holdning, da han ikke mener, at sagen kan bære en folkeafstemning.

»Det er ikke noget, vi skal kæmpe for. Det må vi overlade til andre partier,« siger Anders Samuelsen til Fagpressebureauet.

DF og EL: Regeringens ansvar

Hos EU-ordførerne Pia Adelsteen (DF) og Nikolaj Villumsen (EL) er der dog intet tegn på, at de vil forhindre en folkeafstemning, men ruller i stedet bolden over på regeringens banehalvdel.

»Regeringen har pure afvist vores bekymringer og valgt at underskrive aftalen, og dermed har de valgt en folkeafstemning,« siger Nikolaj Villumsen.

Især frygter de to partier, at patentområdet vil vokse og omfatte blandt andet software, gener og planter.

»Vi kan ikke overbevises om at stemme ja til EU-patentdomstolen. Der er bla. mulighed for ‘forum shopping’, og en administrativ komité uden politisk kontrol skal fastlægge procedurereglerne. Det er helt forkert, og aftalen er underskrevet, dvs., det er hypotetisk, om man kan ændre noget,« siger Pia Adelsteen.

Messerschmidt: »Helt gak«

EU-parlamentsmedlem Morten Messerschmidt (DF) kalder det »helt gak« at holde en særskilt afstemning om patenter, der ifølge ham vil koste 100 millioner kroner.

Han mistænker regeringen for at spekulere i at gennemføre en folkeafstemning alene af den grund, at de regner med så lav en valgdeltagelse, at det bliver umuligt at stemme nej til EU-patentet. Det kræver nemlig mindst 30 procent af de stemmeberretigede for at forkaste forslaget.